Hej Bolius

Må en håndværker lægge merpris på et skriftligt tilbud grundet Corona? Er der lovhjemmel for dette?

Iflg. håndværkeren er der sket "markante prisstigninger på materialer. Noget, hverken vi eller andre har haft mulighed for at forudse og medregne i vores tilbud".

Der er ikke nævnt noget i tilbuddet om, at tilbuddet er betinget af noget uforudset. Tilbuddet er dateret 22.07.2020.

Med venlig hilsen

Vibeke H


Må håndværkeren forlange merpris på grund af corona?
Hej Vibeke.

Hvis der er afgivet et skriftligt tilbud, som er blevet accepteret inden udløbet af en eventuel acceptfrist, er dette som klart udgangspunkt bindende for entreprenøren.

Såfremt der ikke i tilbuddet er en klar henvisning til andre standardvilkår eller lignende, som skulle kunne give en sådan adgang til at forhøje tilbuddet, er det min klare opfattelse, at entreprenøren selv må bære risikoen for, at der indtræder sådanne prisstigninger.

